Հրդեհից մոտ 10 օր առաջ Երևան էր ժամանել նախկին Խորհրդային Միության ՆԳՆ հրշեջ պահպանության գլխավոր վարչության ատոմակայանների պահպանության բաժնի պետ, գնդապետ Միխայլովը։ Իր գործի գիտակն էր մոսկովյան գնդապետը, բայց ինչպես հետո պարզվեց` տեսաբան էր, թեորետիկ։ Ասենք, դժվար էր այն ժամանակ պրակտիկ փորձ ունենալը. ԽՍՀՄ ատոմակայաններում մինչ այդ միայն մի քանի մանր-մունր դեպքեր էին գրանցվել, որ ծածուկ պահելու մոլուցքով տարված` լուրջ քննարկումների ու վերլուծությունների առարկա չէին դարձել։ Գնդապետ Միխայլովը, հանրապետության հրշեջ պահպանության վարչության պաշտոնատար անձանց հետ 10 օրվա ընթացքում իրականացրեց ստուգումներ` ՀԱԷԿ-ի հակահրդեհային վիճակի և ատոմակայանի պահպանության ռազմանականացված հրշեջ մասի մարտունակության հարցերով։ Միխայլովի գլխավորությամբ անցկացվեց նաև հրշեջ տակտիկական ընդլայնված պարապմունք` բոլոր երեք հերթափոխների անձնակազմերի մասնակցությամբ, ներգրավելով Երևան, Էջմիածին և Հոկտեմբերյան քաղաքների հրշեջ կայազորերը։